Produkty a služby v roku 2011 (2010)

Kurzy a semináre Akadémia zorganizovala 88 (91) aktivít (kurzov, seminárov a konferencií). Podľa predbežného posúdenia hodnotení je celková spokojnosť s aktivitami akadémie a jej výsledkami vzdelávania vysoká (93 %). Akadémia spojila 2 043(1 997) úradníkov orgánov činných v trestnom konaní a 784 (841) školiteľov z 37 (36) krajín (členských štátov EÚ a tretích krajín). Samotná akadémia zorganizovala 17 (10) aktivít a iniciovala proces podávania žiadostí o granty za rok 2012. Žiadne aktivity neboli preložené do nasledujúceho kalendárneho roka. Vonkajšie vzťahy Politika vonkajších vzťahov: Akadémia podpísala dve nové dohody o spolupráci s Gruzínskom a Čiernou Horou. Pokračuje v úspešnej spolupráci so strategickými partnermi, s partnerskými agentúrami a inštitúciami EÚ vrátane EEAS a bola zreteľne identifikovaná ako jeden z kľúčových poskytovateľov odborného vzdelávania pre policajných úradníkov, ktorí sa zúčastňujú policajných misií EÚ. Vypracúvanie odborných príručiek a (spoločných) učebných osnov V roku 2011 bola v spolupráci so vzdelávacou komisiou SIRENE a pracovnou skupinou SIRENE/SIS v Rade Európskej únie vytvorená odborná príručka k školeniu SIRENE. Na úrovni spoločných učebných osnov boli vypracované tri základné dokumenty k definícii spoločných učebných osnov: implementácia/integrácia; marketing spoločných učebných osnov a záruka kvality. Výskum a veda Sieť národných vedecko-výskumných korešpondentov a pracovná vedecko-výskumná skupina boli oporou pri príprave každoročnej vedecko-výskumnej konferencie akadémie v roku 2011 pod názvom Počítačová kriminalita, počítačová bezpečnosť a sociálne siete, ktorá sa konala 28. – 30. júna 2011. Na internetovej stránke boli uverejnené tri nové vydania Európskeho vedecko-výskumného bulletinu Elektronická knižnica sa rozrastá a pravidelne sa používa ako zdroj informácií pre registrovaných užívateľov elektronickej siete. Výmenný program Európsky policajný výmenný program akadémie za rok 2011 sa realizoval od apríla do decembra 2011 a pozostával z týchto prvkov: — vyšší policajní úradníci a školiaci personál, — velitelia, — odborníci v oblasti počítačovej kriminality, — študijné návštevy Europolu a úradu OLAF. Program zahŕňal témy zo Štokholmských programových priorít a vybrané špecializované/odborné témy v súlade so vzdelávacími potrebami partnerov. Výmenné návštevy trvali 12 kalendárnych dní a boli organizované na bilaterálnej báze, pričom každý účastník bol výmenným návštevníkom i inštruktorom (hostiteľom). Zorganizovali sa tri študijné pobyty v Europole a jeden v úrade OLAF. Celkovo sa ich zúčastnilo 292 účastníkov z 26 členských štátov. Rozpočet programu bol približne 800 000 EUR a financovala ho akadémia. Elektronická sieť (e-Net) Elektronickú sieť akadémie e-Net navštívilo 109 000 (102 000) jednotlivých návštevníkov a na konci roku 2011 zaznamenala 9 283 (6 226) registrovaných používateľov (nárast o 49 % oproti údajom ku koncu roka 2010). Systém akadémie na riadenie vzdelávania (Learning Management System – LMS) sa ukázal ako veľmi úspešný pri podpore tradičných činností akadémie, a tiež ako platforma na zdieľanie informácií pre výmenný program CEPOL/ISEC a niekoľko pracovných skupín. K dispozícii boli aj otvorené platformy, kde sa mohli odborné komunity v kontexte vzdelávacej siete navzájom a spolu jednoducho vzdelávať s využitím internetových technológií. Elektronické vzdelávanie Akadémia vytvorila v roku 2011 päť modulov elektronického vzdelávania týkajúce sa Europolu, Schengenu, počítačovej kriminality, násilia na rodovom základe a policajného komunitného dohľadu na predchádzanie radikalizácii a terorizmu (Community Policing Preventing Radicalisation & Terrorism – CoPPra). Moduly môžu využívať pracovníci orgánov činných v trestnom konaní na profesionalizáciu kdekoľvek a kedykoľvek, na podporu celoživotného vzdelávania a individuálneho samovzdelávania. V roku 2011 bol zavedený nový úspešný produkt v oblasti elektronického vzdelávania – webináre (internetové semináre). Akadémia zorganizovala celkovo 18 webinárov (deväť o policajných témach a deväť na podporu systému na riadenie vzdelávania), ktorých sa zúčastnilo 398 účastníkov. Týmto sa zlepšuje súčasná kultúra elektronického vzdelávania v rámci oddelení orgánov činných v trestnom konaní a kladná odozva z členských štátov potvrdzuje, že v súčasnom globálnom finančnom a vzdelávacom prostredí akadémia preukazuje nové metódy zvyšovania produktivity.